**Homilia del Bisbe de Tortosa en Baixada de la Santa Cinta**

**Solemnitat de l’Anunciació del Senyor**

*Catedral de Santa Maria de Tortosa, 24-25 de març de 2025*

Lectures: 1ª lectura (Is 7,10-14; 8, 10); Salm responsorial (39,7-8a.8b-9.10.11); 2ª lectura (He 10, 4-10) i Evangeli (Lc 1,26-28)

Estimats germans i germanes en Crist,

Saludo amb afecte i gratitud el Prior i als membres de l’Arxiconfraria de la Mare de Déu de la Cinta, a la Cort d’Honor, als preveres concelebrants, als representants de la vida consagrada, als membres del Consistori i de la Corporació municipal, especialment al Molt Il·lustre Sr. Alcalde, així com a tots vosaltres, fills i filles de Tortosa, devots fidels de la nostra Santa Cinta, pelegrins d’esperança en aquest temps de Quaresma i ja amb la mirada posada en el Jubileu 2025

Avui, 25 de març, celebrem amb solemnitat dos esdeveniments profundament units: l’Anunciació del Senyor i la Baixada de la Santa Cinta. Aquesta coincidència no és fruit de l’atzar: la història de la salvació i la història de Tortosa es troben en aquest dia, marcant una vocació espiritual concreta per al nostre poble i per a la nostra Església diocesana.

Segons la venerable tradició recollida al *Breuari antic*, la Mare de Déu baixà a Tortosa per deixar-nos un signe visible del seu amor: la seva pròpia cinta, símbol de vida, de protecció i d’intercessió maternal. Aquesta cinta, deixada sobre l’altar d’aquesta catedral, no és només un record del passat, sinó una invitació viva a confiar en la seva proximitat i a redescobrir la bellesa d’una fe que transforma la vida.

Aquesta visita, com la de l’àngel Gabriel a Santa Maria, és també per a nosaltres una Anunciació. Ella és la dona del “sí”, la que s’obre amb llibertat i fe al misteri de Déu. I nosaltres, avui, som convidats a fer el mateix: a obrir el cor, a escoltar, a discernir què vol el Senyor de nosaltres com a comunitat cristiana; a mirar la nostra realitat tal com és —amb les seves llums i ombres— i a respondre-hi des de l’Evangeli, amb esperança activa i coratge evangèlic.

La Paraula de Déu ens parla avui d’un signe: *“La Verge concebrà i tindrà un fill”*. I aquest signe es fa realitat en Maria, però no es tanca en Ella. Déu continua actuant, també avui, i ens convida a descobrir els signes de la seva presència entre nosaltres: en la vida de la comunitat, en la fidelitat senzilla de tants creients, en la set de sentit d’un món que busca però no troba.

En aquest sentit, la Baixada de la Cinta és un signe que ens parla directament: una Mare que ve a nosaltres, que ens visita, que ens consola i que ens deixa un senyal del seu amor. I ho fa en una ciutat concreta, en una catedral concreta, en una comunitat que ella estima. Com Maria va entrar en la història d’Israel, avui entra també en la nostra, i ens convida a posar Déu al centre, a confiar, a no tenir por.

És significatiu que ho celebrem en temps de Quaresma, quan el Senyor ens crida a renovar el cor, a deixar enrere tot allò que ens pesa, i a tornar a l’essencial. Maria, com a Mare de l’escolta i de la confiança, ens ensenya a no aferrar-nos a les nostres seguretats, sinó a obrir-nos a la voluntat de Déu. És així com es fa camí. És així com l’Església pot créixer, fins i tot enmig de les dificultats.

Sabem que vivim temps de canvis, i també d’incertesa. Però no estem sols. I no estem perduts. Som cridats a caminar junts, a descobrir la força de l’Esperit Sant enmig del poble, a deixar que el Senyor condueixi els nostres passos. Cal que redescobrim la bellesa de pertànyer a una comunitat, que tots tenim un lloc i una responsabilitat, i que l’Església no és només dels qui en tenen càrrecs o paraules, sinó de tots els batejats.

Amb la mirada ja encarrilada cap al Jubileu 2025, volem fer aquest camí com a pelegrins d’esperança, sabent que l’esperança no és ingenuïtat, sinó una força que neix de la fe en Crist ressuscitat. I aquesta esperança l’hem de contagiar: amb una presència oberta, amb comunitats acollidores, amb una pastoral que posi les persones al centre, i amb la valentia d’evangelitzar sense por, perquè sabem que portem el tresor més gran: Jesús viu entre nosaltres. Aquest Jubileu és una oportunitat de gràcia per renovar la nostra relació amb Crist, per obrir-nos al perdó i a la misericòrdia, i per reprendre el camí com a Església acollidora, reconciliada i missionera. Maria, que va viure amb esperança activa el misteri de l’Encarnació, ens convida també avui a caminar cap al futur amb confiança, units i decidits a viure l’Evangeli en profunditat.

La Santa Cinta és, i ha estat sempre, un signe viu de l’amor matern de Maria: tendresa, protecció i intercessió per al seu poble. Però avui, més que mai, ens recorda que la fe no es pot quedar tancada en si mateixa. Maria ens acompanya amb discreció i fermesa perquè siguem fidels a la crida de Déu, que ens envia a sortir, a escoltar amb el cor, a servir amb alegria, a obrir les portes de les nostres comunitats i a renovar tot allò que s’ha anat apagant. Ella, que va acollir la Paraula i la va fer vida, ens sosté en el nostre desig de portar vida i esperança allà on més calgui.

Estimats germans i germanes, que aquesta celebració no sigui només memòria, sinó també crida. Que no sigui només devoció, sinó també conversió. I que Maria, Mare de la Cinta, ens condueixi pel camí de l’Esperit, perquè puguem ser Església viva, esperançada i missionera en el cor del món.

Amén.